Uf em wiitere Abschnitt vo eusem Roadtrip händ mir Westaustralie verlah und sind is Northern Territory iidrunge. D  Vorschrifte für de Übertritt isch eus i allne Broschüre und Reisefüehrer mitteilt worde - und zwar derf mer kei Frücht und Gmües, Planze und sonstigi frischi Zuetate übereneh. Deshalb händ mir am Abig vorher extra no en Fruchtsalat gmacht und eusi Vorrät ufbrucht. Doch das hät sich für eusi Fahrtrichtig nöd bewahrheitet, mir händ a de Grenze eifach chöne durefahre. Fast e chli enttüscht sind mir also jetzt i dem andere Bundesstaat acho und prompt hät mer eus zwäcks Ziitumstellig no anderthalb Stund gstohle.  Ansonste hät sich näbed de Tempolimite (vo 110 uf 130km/h), wo mir eh nöd händ chöne usnutze mit eusem Ferrari, nöd viel gänderet. In Timber Creek achoo hät eus grad emal e Tankstell, e Bar und en chline Campingplatz erwartet. Ja mir wüssed was ihr jetzt dänked - scho wieder Pampa!!! Aber demal häts no e wunderschöni Überraschig geh...Grad unmittelbar am Rand vom Platz häts es chlises Flüssli gha mit Süesswasserkrokodil und Wasserschildkrote drin. Somit händ mir eusi erste Krokos ide "Wildnis" gseh. Denäbed häts  au no Bäum volle Flughünd gha, wo eus mit ihrem Gschrei die ganz Nacht unterhalte händ...Liecht verchrugelet sind mir am nächste Morge ufgstande und nach eusem obligate Kellogsfrüehstück nach Katherine gfahre. Das isch jetzt mal würkli e Grossstadt gsi mit ganze 11000 Iiwohner! Nachdem mir eus uf eme grosszügige Campingplatz iignistet händ, sind mir id Hotsprings GLOFFE. Ja das mached mir ab und zue au no;-) Ah, das hät guet ta - 32Grad warms Wasser inere idyllische Umgebig. Als krasse Gegesatz dazue häts  wie i jedem Kaff sit Broom uffällig viel bsoffni und umehängendi Aboriginies gha. Meistens sinds ide Gruppe und ligged am Schatte under Bäum oder sitzed uf em Trottoir. Sie bechömed vom Staat finanzielli Unterstützig, wo sie leider oft in Alk investiered - da sie i dere Gsellschaft nüme ihrne ursprüngliche Tätigkeite chönd (und wänd) nahgah!